Diari Oficial de la Generalitat Valenciana


Sumari del DOGV 9637, del 12-07-2023 (2023/7114)

RESOLUCIÓ de 7 de juny de 2023, de la consellera d'Educació, Cultura i Esport, del recurs de reposició contra l'Ordre de la Conselleria d'Educació, Cultura i Esport per la qual es modifica l'autorització del centre d'ensenyaments esportius Lope de Vega Deportivo, de Benidorm, mitjançant revocació de l'autorització per a impartir el grau mitjà de tècnic o tècnica esportius en futbol i del grau superior de tècnic o tècnica esportius superior en futbol i mitjançant l'extinció de l'autorització per cessament d'activitats, en la modalitat semipresencial o a distància, del bloc comú i complementari del grau de tècnic o tècnica esportius en futbol.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9637

Data del DOGV
:   12-07-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/7114


Data del document
:   07-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport

RESOLUCIÓ de 7 de juny de 2023, de la consellera d'Educació, Cultura i Esport, del recurs de reposició contra l'Ordre de la Conselleria d'Educació, Cultura i Esport per la qual es modifica l'autorització del centre d'ensenyaments esportius Lope de Vega Deportivo, de Benidorm, mitjançant revocació de l'autorització per a impartir el grau mitjà de tècnic o tècnica esportius en futbol i del grau superior de tècnic o tècnica esportius superior en futbol i mitjançant l'extinció de l'autorització per cessament d'activitats, en la modalitat semipresencial o a distància, del bloc comú i complementari del grau de tècnic o tècnica esportius en futbol. [2023/7114]  
  
Antecedents de fet  
Primer. En data 1 de març de 2023, es dicta l'Ordre de la Conselleria d'Educació, Cultura i Esport per la qual es modifica l'autorització del centre d'ensenyaments esportius Lope de Vega Deportivo, de Benidorm, mitjançant revocació de l'autorització per a impartir els ensenyaments següents:  
- Grau mitjà de tècnic/a esportiu/iva en futbol.  
- Grau superior de tècnic/a esportiu/iva superior en futbol.  
Així com mitjançant l'extinció de l'autorització per cessament d'activitats, en la modalitat semipresencial o a distància, del bloc comú i complementari del grau de tècnic/a esportiu/iva en futbol.  
Segon. En data 30 de març de 2023, la titularitat del centre interposa recurs de reposició contra la citada ordre, al·legant, en síntesi, el següent:  
1r. Reconeix que, una vegada finalitzat el conveni amb l'Ajuntament de l'Alfàs del Pi pel qual disposaven de l'ús de les instal·lacions municipals, la titularitat del centre subscriu un conveni, en data 28.02.2021, amb l'Ajuntament de Benidorm per a l'ús del camp de futbol municipal «Antonio López Guerrero», així com una addenda al conveni, en data 30.06.2021. Tots dos documents van ser remesos a la Conselleria d'Educació. La titularitat del centre considera que el conveni continua vigent.  
2n. La titularitat ha complit amb el procediment en haver sol·licitat la modificació de l'autorització, de conformitat amb l'article 13 del Reial decret 332/1992, de 3 d'abril, sobre autoritzacions de centres docents privats per a impartir ensenyaments de règim general no universitaris, ja que aquest article estableix que la modificació de les instal·lacions dona lloc a la modificació de l'autorització. Considera la titularitat del centre que, en haver sol·licitat la modificació de l'autorització i haver enviat el conveni i addenda d'aquest amb l'Ajuntament de Benidorm, ja ha complit amb el que es requeria i, per tant, no és procedent ni la revocació ni l'extinció de l'autorització.  
3r. Al·lega que s'ha vulnerat el dret d'informació i tràmit d'audiència establit en «l'article 35 de la Llei 30/1992», privant la titularitat del dret a examen de l'expedient administratiu que sol·licita que s'entregue còpia de tot l'expedient administratiu.  
Per tot això, la titularitat de centre recorre contra l'Ordre de la Conselleria Educació, Cultura i Esport de data 1 de març de 2023 perquè s'anul·le aquesta.  
En altressí sol·licita, a l'empara de l'article 117 de la Llei 39/2015, que s'acorde la suspensió de l'execució de l'Ordre.  
A aquests antecedents de fet els són aplicables els següents  
  
Fonaments de dret  
Primer. La competència per a dictar la present resolució correspon a la consellera d'Educació, Cultura i Esport, de conformitat amb els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, en relació amb el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport.  
  
Segon. Respecte a l'al·legació de la titularitat del centre sobre que, finalitzat el conveni de l'ús de les instal·lacions de l'Ajuntament de l'Alfàs de Pi, la titularitat va subscriure un nou conveni amb l'Ajuntament de Benidorm, per la qual cosa el conveni està plenament vigent i l'Ordre de revocació és nul·la, s'ha de declarar el següent:  
La Llei orgànica 8/1985, de 3 de juliol, del Dret a l'Educació, en l'article 23 estableix el següent:  
«L'obertura i funcionament dels centres docents privats que impartisquen ensenyaments, tant de règim general com de règim especial, se sotmetran al principi d'autorització administrativa. L'autorització es concedirà sempre que complisquen els requisits mínims que s'establisquen d'acord amb el que es disposa en l'article 14 d'aquesta llei. Aquests centres gaudiran de plenes facultats acadèmiques. L'autorització es revocarà quan els centres deixen de complir aquests requisits.»  
Això ha sigut recollit en l'article 37.7 del Decret 132/2012, de 31 d'agost, del Consell, pel qual es regulen els ensenyaments esportius de règim especial en la Comunitat Valenciana, que disposa que les autoritzacions dels centres d'ensenyaments esportius es revocaran «quan deixen de complir els requisits de titulació acadèmica del professorat, relació numèrica alumnat-professorat, instal·lacions docents i esportives i nombre de llocs escolars».  
El centre d'ensenyaments esportius Lope de Vega Deportivo a Benidorm va ser autoritzat per a impartir les classes pràctiques dels ensenyaments de futbol en les instal·lacions municipals de l'Ajuntament de l'Alfàs del Pi, la disponibilitat d'ús de les quals es justificava mitjançant el conveni que la titularitat del centre va signar amb aquest Ajuntament l'any 2013, amb una vigència de dos anys acadèmics prorrogable per altres dos anys més, mitjançant acord de les parts.  
En data 31 de març de 2021, transcorregut àmpliament la vigència del conveni, es requereix a la titularitat del centre que aporte nou conveni amb l'Ajuntament de l'Alfàs del Pi, amb la finalitat de demostrar que continua disposant de l'ús de les instal·lacions en les quals es va autoritzar la impartició dels ensenyaments. En el requeriment s'adverteix que en cas de no atendre'l s'iniciarà el corresponent procediment de revocació de l'autorització dels ensenyaments.  
En data 27 de maig de 2021, davant l'absència d'esmena, l'Administració reitera a la titularitat del centre el requeriment en els mateixos termes.  
En data 9 de setembre de 2021, la Inspecció d'Educació deixa constància mitjançant un informe que el centre Lope de Vega ha cessat en les activitats derivades dels mòduls pràctics del nivell 1 d'ensenyaments esportius de futbol en les instal·lacions municipals de l'Ajuntament de l'Alfàs del Pi, des de la finalització del curs 19/20. Aquest informe es notifica a la titularitat i se li requereix que regularitze la situació del centre perquè la falta de les instal·lacions autoritzades suposa un incompliment dels requisits de la seua autorització.  
La titularitat del centre, amb la finalitat de regularitzar la seua situació, va presentar una sol·licitud de modificació de l'autorització per a impartir únicament el grau mitjà de tècnic/a esportiu/iva en Futbol, adjuntant un conveni amb l'Ajuntament de Benidorm per a la utilització del camp 11 de les instal·lacions municipals «Antonio López Guerrero». Al mateix temps va reconéixer que ja no disposava de l'ús de les instal·lacions municipals de l'Ajuntament de l'Alfàs del Pi en les quals es va concedir l'autorització.  
Davant la sol·licitud de modificació de l'autorització, no s'inicia el procediment de revocació i extinció. No obstant això, en la tramitació del procediment de modificació de l'autorització va recaure, en data 8 d'abril de 2022, un informe desfavorable del Servei d'Infraestructures Educatives d'aquesta Conselleria respecte dels requisits tècnics exigits en la normativa aplicable. Aquest informe va ser notificat a la titularitat, i es va concedir un termini de 10 dies perquè esmenara les deficiències, la qual cosa mai va fer. És per això que, en data 31 d'agost de 2022, el procediment de modificació de l'autorització finalitza mitjançant l'informe desfavorable del director general de Centres Docents.  
  
No obstant això, la titularitat al·lega que, en haver signat un altre conveni amb un altre ajuntament en unes altres instal·lacions diferents a les autoritzades, ja compleix amb la normativa i no és procedent revocar la seua autorització. La Llei orgànica 8/1985 i el Decret 132/2012 estableixen que els centres docents han d'obtindre l'autorització prèvia per a poder funcionar, després de la comprovació que reuneix els requisits mínims establits normativament. En el present cas, és necessari que el centre d'ensenyaments esportius Lope de Vega obtinga l'autorització per a modificar la ubicació de les seues instal·lacions la qual cosa no sols no ha succeït, sinó que, a més, s'ha comprovat que no concorren els requisits mínims i, per tant, no es pot autoritzar aquesta modificació.  
En conclusió, el centre d'ensenyaments esportius Lope de Vega, per una banda, ha perdut la disponibilitat de l'ús per a impartir els ensenyaments autoritzats de futbol en les instal·lacions municipals de l'Alfàs del Pi, cosa que queda fefaentment comprovada en l'esmentat informe de la Inspecció d'Educació, a més de ser reconegut per la titularitat del centre, la qual cosa suposa un incompliment dels requisits de la seua autorització i, d'altra banda, la modificació de l'autorització per a impartir aqueixos ensenyaments en el camp de futbol 11 de l'Ajuntament de Benidorm no s'ha autoritzat per no complir els requisits mínims exigits per la normativa vigent.  
Per tant, l'al·legació de la titularitat del centre que el conveni està plenament vigent ha de ser desestimada, perquè no s'ha aportat renovació del conveni amb l'Ajuntament de l'Alfàs del Pi. Per això, de conformitat amb l'article 37.7 del Decret 132/2012, davant la pèrdua del requisit d'instal·lacions docents i esportives, és procedent revocar l'autorització per a impartir els ensenyaments de grau mitjà de tècnic/a esportiu/iva i grau superior de tècnic/a esportiu/iva superior de Futbol.  
  
Tercer. Pel que respecta a la impartició dels ensenyaments, en la modalitat semipresencial o a distància, del bloc comú i complementari del grau mitjà de tècnic esportiu en futbol, l'article 14.2 de l'Ordre 30/2022, de 12 de maig, de la Conselleria d'Educació, Cultura i Esport per la qual es regula l'organització i autorització dels ensenyaments dels cicles formatius de Formació Professional en règim semipresencial en centres docents públics i privats de la Comunitat Valenciana estableix que «en el cas que el centre docent privat no mantinga el cicle formatiu en funcionament, ja siga en règim presencial o en semipresencial, la direcció general competent en matèria de centres docents procedirà a tramitar l'extinció de l'autorització del mencionat cicle formatiu en règim semipresencial per cessament d'activitats (…) després de donar audiència a la part interessada, d'acord amb l'article 82 de la Llei 39/2015».  
Amb base en l'informe de la Inspecció d'Educació, de data 9 de setembre de 2021, queda acreditat que el centre no està impartint el bloc comú i complementari del grau mitjà de tècnic/a esportiu/iva en règim semipresencial, per la qual cosa l'Ordre, de data 1 de març de 2023, per la qual es modifica l'autorització del centre mitjançant revocació de l'autorització per a impartir el grau mitjà de tècnic/a esportiu/iva en Futbol i del grau superior de tècnic/a esportiu/iva en Futbol i mitjançant l'extinció de l'autorització per cessament d'activitats, en la modalitat semipresencial o a distància, del bloc comú i complementari del grau mitjà de tècnic/a esportiu/iva en Futbol, és conforme a dret i és procedent l'extinció de l'autorització dels ensenyaments ressenyats.  
  
Quart. Respecte a l'al·legació realitzada sobre que la titularitat ha complit amb el procediment en haver sol·licitat la modificació de l'autorització.  
L'article 37.6 del Decret 132/2012 disposa: «Si els centres autoritzats necessiten impartir els ensenyaments en llocs i instal·lacions diferents als que figuren en l'autorització, ho hauran de sol·licitar amb l'antelació suficient a la conselleria competent en matèria d'educació, la qual haurà d'autoritzar el canvi si és procedent, una vegada verificat el compliment de la normativa vigent en matèria d'espais i instal·lacions, i determinar la validesa temporal d'aquesta autorització. En tot cas, es requerirà la prèvia autorització de l'ús d'aquests llocs i instal·lacions com a requisit per a impartir els ensenyaments.»  
La normativa no estableix que amb la sol·licitud de la modificació de l'autorització siga suficient per a poder impartir els ensenyaments, sinó que ha d'obtindre's aquesta i a més de manera prèvia al seu funcionament. La titularitat del centre hauria d'haver sol·licitat, prèviament a l'expiració del conveni amb l'Ajuntament de l'Alfàs del Pi, la modificació de la seua autorització i haver obtingut l'autorització per a impartir els ensenyaments en les instal·lacions municipals de l'Ajuntament de Benidorm. No obstant això, la titularitat del centre no ha obtingut l'autorització per a impartir els ensenyaments en aquestes instal·lacions ni prèviament ni posteriorment. En conclusió, s'ha de desestimar aquesta al·legació.  
Cinqué. Pel que respecta a l'al·legació sobre que s'ha vulnerat el dret d'informació i tràmit d'audiència establit en «l'article 35 de la Llei 30/1992», privant-se del dret a examen de l'expedient administratiu i sol·licitant còpia de tot l'expedient administratiu, s'ha de posar de manifest que s'està invocant una llei que està derogada i que va ser substituïda per la Llei 39/2015, d'1 d'octubre, del procediment administratiu comú de les administracions públiques, la qual recull en els seus articles 53 i 82 els drets de la persona interessada en el procediment administratiu i el tràmit d'audiència, respectivament.  
  
Consten en l'expedient els justificants de recepció de tots i cadascun dels requeriments que es van efectuar a la titularitat del centre i per això l'al·legació que s'ha vulnerat el dret d'informació manca de fonament, ja que la titularitat del centre ha sigut coneixedora al llarg del procediment de tots els documents que constaven en l'expedient administratiu.  
  
D'altra banda, també manca de fonament l'al·legació que s'ha vulnerat el tràmit d'audiència, ja que, en cadascun dels requeriments efectuats per l'Administració, es va concedir a la titularitat del centre un termini de 10 dies perquè esmenara les deficiències detectades o bé presentara els documents que considerara convenients, sense que s'haja esmenat res per part de la titularitat.  
Per si no fora prou, a requeriment de la titularitat en les seues al·legacions a l'acord d'inici del procediment de revocació i d'extinció dels ensenyaments ressenyats, en data 27 de febrer de 2023, es va remetre a la titularitat del centre una còpia completa de l'expedient administratiu de la revocació de l'autorització per a impartir el grau mitjà de tècnic/a esportiu/iva superior en Futbol i del grau superior de tècnic/a esportiu/iva superior en Futbol i de l'extinció de l'autorització per cessament d'activitats, en la modalitat semipresencial o a distància, del bloc comú i complementari del grau mitjà de tècnic/a esportiu/iva superior en Futbol. A més, es va remetre també còpia completa de l'expedient administratiu relatiu a la modificació de l'autorització per a impartir el grau mitjà de tècnic/a esportiu/iva superior en Futbol.  
  
En conclusió, ha de desestimar-se aquesta al·legació.  
Sisé. Pel que respecta a l'al·legació que l'Ordre d'1 de març de 2023 és nul·la de plena de dret, es manifesta el següent:  
L'article 47 de la Llei 39/2015, d'1 d'octubre, del procediment administratiu comú de les administracions públiques, estableix els actes de les administracions públiques que són nuls de ple dret. La titularitat del centre no al·lega quin és el vici de nul·litat en què ha incorregut l'Ordre.  
L'Ordre, de data d'1 de març de 2023, de la Conselleria d'Educació, Cultura i Esport no es troba en cap dels supòsits taxats en l'esmentat article 47, per la qual cosa l'al·legació de la titularitat del centre que aquesta Ordre és nul·la de ple dret és totalment infundada i, per tant, desestimada.  
Seté. Finalment, respecte de l'al·legació de la titularitat del centre que s'acorde la suspensió de l'execució de l'acte impugnat sobre la base de l'article 117 de la Llei 39/2015, es manifesta el següent:  
L'article 117 de la Llei 39/2015 estableix que la interposició de qualsevol recurs, excepte en els casos en què una disposició establisca el contrari i, no és el cas, no suspendrà l'execució de l'acte impugnat.  
  
No obstant això, quant a alguna de les dues circumstàncies establides que han de concórrer per a procedir a la suspensió:  
- que l'execució puga causar perjudicis d'impossible o difícil reparació.  
- o que la impugnació es fonamente en algunes de les causes de nul·litat de ple dret previstes en l'article 47.1 de la Llei 39/2015.  
Cal dir que quant a la primera de les circumstàncies, l'Ordre impugnada s'aprova amb plena subjecció a la normativa i vetlant per l'interés públic, ja que el fet que el centre no impartisca els ensenyaments en les instal·lacions que van ser autoritzades atempta contra l'interés de l'alumnat que puga acudir a aquest centre autoritzat.  
Quant a la segona circumstància, ja s'ha posat de manifest en el fonament de dret sisé que manca totalment de fonament.  
Atés que, de conformitat amb l'article 117.3 de la Llei 39/2015, s'han produït els efectes estimatoris del silenci administratiu en relació amb la sol·licitud de suspensió d'execució de l'Ordre impugnada per no haver resolt i notificat expressament en termini, no és procedent, no obstant això, mantindre tal suspensió per no concórrer cap de les circumstàncies per a això i, per tant, s'alça la suspensió.  
  
De conformitat amb els antecedents de fet i fonaments de dret exposats, resolc:  
Primer  
Desestimar el recurs de reposició interposat per la titularitat del centre privat d'ensenyaments esportius Lope de Vega Deportivo, codi 67635353, de Benidorm, contra l'Ordre de la Conselleria d'Educació, Cultura i Esport per la qual es modifica l'autorització del centre mitjançant revocació de l'autorització per a impartir el grau mitjà de tècnic/a esportiu/iva en Futbol i del grau superior de tècnic/a esportiu/iva en Futbol i mitjançant l'extinció de l'autorització per cessament d'activitats, en la modalitat semipresencial o a distància, del bloc comú i complementari del grau mitjà de tècnic/a esportiu/iva en Futbol.  
  
  
Segon  
Alçar la suspensió de l'execució produïda per silenci administratiu de l'esmentada ordre.  
  
Contra la present resolució, que posa fi a la via administrativa, les persones interessades podran interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació.  
Tot això de conformitat amb l'article 114 de la Llei 39/2015, d'1 d'octubre, del procediment administratiu comú de les administracions públiques, i els articles 10,14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 7 de juny de 2023.- La consellera d'Educació, Cultura i Esport: Raquel Tamarit Iranzo.